Diari Oficial de la Generalitat Valenciana


Sumari del DOGV 6528, del 25-05-2011 (2011/6010)

DECRET 63/2011, de 20 de maig, del Consell, pel qual es regula la pesca amb l'art denominat rall a les aigües interiors de la Comunitat Valenciana.
---------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2011/05/20/63**

### Versions

 29/04/2015 - Actualitat  Text inicial: 26/05/2011 - 28/04/2015 

### Dades del document

Número de DOGV
:   6528

Data del DOGV
:   25-05-2011

Secció del DOGV
:   I. DISPOSICIONS GENERALS

Número del document
:   2011/6010


Data del document
:   20-05-2011

Organisme emissor
:   Conselleria d'Agricultura, Pesca i Alimentació

Tipus de document
:   Decret

Anàlisi jurídica

 Descriptors 

:   * pesca tradicional
    * legislació
    * regulació de la pesca
    * regulació de la pesca
    * regulació de la pesca

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

 

**Última revisió 29.04.2015**

 

**Decret 63/2011, de 20 de maig, del Consell, pel qual es regula la pesca amb l'art denominat rall a les aigües interiors de la Comunitat Valenciana.**

 

[**(Diari Oficial núm. 6528 de 25.05.2011)**](http://www.dogv.gva.es/datos/2011/05/25/pdf/2011_6010.pdf) **Ref. 006087/2011**

 

PREÀMBUL

 

Des de temps immemorial, la pesca amb l'art denominat rall és una pràctica tradicional en molts punts de les costes de la Comunitat Valenciana. Es tracta d'un art de pesca artesanal, utilitzat a mà des de terra i individualment.

Esta tècnica es va introduir en l'època musulmana, i consistix a llançar una xarxa circular -el rall- prop de la vora i arreplegar després les captures amb una corda que té en el perímetre i que, en estirar-se, forma una bossa al voltant dels peixos. La xarxa compta amb ploms en el perímetre i és sostinguda en el centre per una corda. Es llança a mà en llocs amb poca fondària i, a causa del pes dels ploms, s'afona en l'aigua i tanca els peixos a l'interior. Els pescadors porten la xarxa penjada al muscle, i l'habilitat en esta modalitat de pesca consistix a estendre-la totalment en el llançament.

Encara que hi ha diferències, la pesca amb rall es du a terme en llocs dispars per tot el món, fruit de l'exportació d'esta tècnica per part d'emigrants valencians al llarg dels segles.

A més, es tracta, d'un tipus de pesca sostenible i molt selectiu, amb un impacte mediambiental escàs atés que la mateixa dificultat de veure i tapar els peixos fa que el percentatge de captures siga reduït, i inclús després es pot tornar les captures al mar perquè es tracta d'una tècnica sense mort, a la qual cosa cal afegir que les dimensions de la malla eviten la captura d'exemplars menuts. Es recull també la necessitat de pertànyer a alguna associació legalment constituïda i inscrita en el Registre d'Associacions de la Conselleria de Justícia i Administracions Públiques, la finalitat estatutària principal de la qual siga la recuperació i la promoció de l'activitat de la pesca amb rall en l'àmbit de la Comunitat Valenciana per a controlar els seus practicants i articular, al seu torn, l'exercici d'esta modalitat de pesca amb les majors garanties possibles de preservació del recurs pesquer.

La pràctica d'esta modalitat de pesca té un indubtable valor tradicional i etnológic; en destaca, al seu torn, l'alt interés que suposa per al patrimoni cultural valencià i, per tant, constituïx un gran reclam turístic per a la Comunitat Valenciana. Per estos motius, entre altres, amb este decret es pretén regular este art de pesca com un art d'ús recreatiu.

En els darrers anys, la pesca amb rall es trobava en perill de desaparició imminent per diverses circumstàncies, entre altres la falta de noves generacions de pescadors i la impossibilitat d'obtenció de noves llicències. En la Llei 9/1998, de 15 de desembre, de la Generalitat, de Pesca Marítima de la Comunitat Valenciana, es preveia que només podrien practicar esta activitat els pescadors que tingueren una llicència, almenys renovada una vegada, i concedida segons el que s'establix en l'Orde de 23 d'octubre de 1984, de la Conselleria d'Agricultura, Pesca i Alimentació, tot aixó acostava este tipus de pesca tradicional cap al total abandó.

La Generalitat, a través de la Conselleria d'Agricultura, Pesca i Alimentació, aposta per la recuperació de la pesca amb rall en el marc d'una política de defensa i conservació dels senyals d'identitat valencians, i afronta totes les reformes legals i administratives necessàries, entre les quals la modificació de l'article 27.1 de la Llei 9/1998, de 15 de desembre, de la Generalitat, de Pesca Marítima de la Comunitat Valenciana, la derogació de la disposició transitória quarta d'esta llei, la derogació de l'Orde de 23 d'octubre de 1984 i l'aprovació d'este decret, que es considera necessari a causa de les particularitats d'este tipus de pesca recreativa que, per les seues característiques especials, requerix una regulació específica, més enllà de les particularitats contingudes en el Decret 131/2000, de 5 de setembre, del Consell, pel qual s'establixen les normes sobre la pesca marítima de recreació de la Comunitat Valenciana.

D'acord amb els articles 148.1.11a i 149.1.19a de la Constitució, l'Estatut d'Autonomia de la Comunitat Valenciana incorpora els títols competencials següents: d'una banda, l'article 49.1.17a de l'Estatut atribuïx a la Generalitat la competència exclusiva en les matèries de pesca a aigües interiors, marisqueig i aqüicultura, i l'article 50.7 establix que, en el marc de la legislació bàsica de l'Estat i, si és el cas, en els termes que esta establisca, correspon a la Generalitat el desenrotllament legislatiu i l'execució en matèria d'ordenació del sector pesquer.

Per tot aixó, oït el sector pesquer, i en virtut dels articles 18.f) i 28.c) de la Llei del Consell, a proposta de la consellera d'Agricultura, Pesca i Alimentació, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 20 de maig de 2011,

 

DECRETE

 

**Article 1. Objecte**

Esta disposició té per objecte regular l'exercici de la pesca marítima de recreació que es practique utilitzant l'art de pesca conegut com a rall a les aigües interiors de la Comunitat Valenciana.

 

**Article 2. Definició**

A l'efecte d'este decret, s'entén per rall l'art de caiguda consistent en una xarxa circular fins de sis metres de diàmetre, la vora externa de la qual va proveïda de ploms, del centre de la qual ix una corda, i que s'utilitza a mà i per una sola persona des de la costa o la vora.

 

**Article 3. Característiques de l'art de pesca**

Les arts no tindran una malla el costat del quadrat de la qual siga inferior als 20 mil·límetres estant la xarxa mullada.

 

**Article 4. Talles mínimes**

Els exemplars capturats utilitzant este art que no arriben a la talla mínima establida per la normativa en vigor que afecte el Mediterrani hauran de ser tornats al mar.

 

**Article 5. Període de pràctica**

1. En cada municipi, els ajuntaments determinaran els horaris i dies en què no es pot practicar esta modalitat de pesca, amb respecte de la singularitat de cada un dels municipis costaners de la Comunitat Valenciana i les seues competències respectives.

2. Per a una major protecció dels recursos pesquers, s'establix una veda durant els mesos de desembre, gener i febrer.

3. La conselleria competent en matèria de pesca marítima podrà establir limitacions a esta pràctica pel que fa a la protecció de les espècies, i ampliar o modificar les vedes de caràcter temporal o geogràfic que s'estimen oportunes.

 

**Article 6. Prohibicions**

1. En tot cas, no podrà pescar-se a una distància inferior als 200 metres des del centre de les boques dels estuaris i albuferes, de les séquies i, en general, de tots els cursos d'aigües continentals que estiguen en comunicació amb el mar.

2. El volum de captures diàries autoritzat per persona i llicència no podrà ser superior a cinc quilos, tot i que podrà no computar-se el pes en el cas que este se supere per una sola de les peces capturades.

3. Queda expressament prohibida la venda de les captures.

 

**Article 7. Llicències** ****[1]****

1. Per a la pesca recreativa amb rall serà necessari estar en possessió de la llicència específica, que serà expedida per la conselleria competent en matèria de pesca marítima, que autoritzarà el seu titular a exercir esta modalitat de pesca a peu des de la costa.

2. Les llicències es concediran als que complisquen els requisits següents:

a) Haver complit els 16 anys. Els menors d'edat no emancipats acreditaran l'autorització expressa de qualsevol de les persones que tinguen atribuïda la pàtria potestat o tutela.

b) Estar empadronat en alguna població de la Comunitat Valenciana.

c) Ser membre d'alguna associació legalment constituïda i inscrita en el Registre d'Associacions de la Comunitat Valenciana, la finalitat estatutària principal de la qual siga la recuperació i la promoció de l'activitat de la pesca amb rall en l'àmbit de la Comunitat Valenciana. Este requisit no serà exigible als pescadors professionals en actiu o jubilats que acrediten pertànyer o haver sigut membres d'alguna confraria de pescadors en l'àmbit territorial de la Comunitat Valenciana. Esta acreditació haurà de ser expedida pel secretari de la confraria corresponent.

3. Les sol·licituds d'expedició de llicències es presentaran en un imprés normalitzat, en les direccions territorials de la conselleria competent en matèria de pesca marítima o per mitjà de qualsevol de les formes que establix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.

4. Les llicències seran expedides pel director territorial de la conselleria competent en matèria de pesca marítima de la província en què es tramiten, en el termini d'un mes des de la presentació de la sol·licitud per part de l'interessat. Transcorregut el termini màxim per a resoldre i notificar les sol·licituds de llicència, l'interessat podrà entendre desestimada la seua sol·licitud de llicència.

5. La llicència de pesca recreativa amb rall tindrà una duració de dos, tres, quatre o cinc anys, a elecció de la persona sol·licitant.

 

**Article 8. Concursos de pesca**

1. La celebració de concursos o competicions esportives en què es pretenguen superar els límits de captura establits en l'apartat anterior necessitaran una autorització del director territorial de la Conselleria d'Agricultura, Pesca i Alimentació de la província respectiva. Esta autorització serà necessària, igualment, quan la zona de celebració haja de reservar-se als participants.

2. Les sol·licituds de concursos o competicions esportives enumerades en l'apartat anterior seran resoltes en el termini d'un mes, i tramitades a través de la Federació de Pesca de la Comunitat Valenciana, la qual presentarà als servicis territorials de la Conselleria d'Agricultura, Pesca i Alimentació un calendari de competicions abans del 15 de març de cada any. En compliment del que es preveu en l'article 43.2 de la Llei de Règim Jurídic de les Administracions Públiques i del Procediment Administratiu Comú, el venciment del termini màxim per a resoldre les sol·licituds d'estos concursos o competicions esportives s'entendrà com a silenci administratiu negatiu com a excepció a la regla general del silenci positiu, atés que l'estimació de les dites sol·licituds implicaria l'atorgament de facultats sobre el domini públic marítim.

 

**Article 9. Sancions**

L'incompliment de les disposicions d'este decret se sancionarà d'acord amb el que s'establix en la Llei 2/1994, de 18 d'abril, de la Generalitat, sobre Defensa dels Recursos Pesquers.

 

DISPOSICIÓ ADDICIONAL

 

**Primera. Normativa d'aplicació** ****[2]****

La pesca amb rall es regirà per mitjà de les disposicions d'este decret i, amb caràcter supletori, pel Decret 131/2000, de 5 de setembre, del Consell, pel qual s'establixen les normes sobre la pesca marítima de recreació de la Comunitat Valenciana. La resta de modalitats de pesca recreativa es regulen per les disposicions del Decret 131/2000, de 5 de setembre, del Consell.

 

**Segona. Llicència amb duració de cinc anys** ****[3]****

La llicència de pesca recreativa amb rall podrà ser expedida amb una duració de dos, tres, quatre o cinc anys, d'acord amb el que establix este decret, a partir del moment en què s'establisca la taxa corresponent en la Llei de Taxes de la Generalitat.

 

DISPOSICIÓ TRANSITÒRIA

 

**Única. Termini d'adaptació de llicències**

Les persones que, a l'entrada en vigor d'este decret, disposen de llicència per a l'exercici de la pesca amb rall, a l'empara de l'Orde de 23 d'octubre de 1984, de la Conselleria d'Agricultura, Pesca i Alimentació, podran continuar esta pràctica, i hauran d'obtindre la nova llicència en el termini d'un any des de l'entrada en vigor d'este decret.

 

DISPOSICIÓ DEROGATÒRIA

 

**Única. Derogació normativa**

Queda derogada l'Orde de 23 d'octubre de 1984, de la Conselleria d'Agricultura, Pesca i Alimentació, per la qual es regula la pesca amb l'art denominat rall, i qualsevol altra disposició de rang inferior que s'opose al que s'establix en este decret.

 

DISPOSICIONS FINALS

 

**Primera. Habilitació reglamentària**

S'autoritza la conselleria amb competències en matèria de pesca marítima per a dictar les disposicions necessàries per al desplegament del present decret.

 

**Segona. Entrada en vigor**

Este decret entrarà en vigor l'endemà de la publicació en el Diari Oficial de la Comunitat Valenciana.

 

València, 20 de maig de 2011

 

El president de la Generalitat,

FRANCISCO CAMPS ORTIZ

 

La consellera d'Agricultura, Pesca i Alimentació,

MARITINA HERNÁNDEZ MIÑANA

 

 

[**Sol·licitud de llicència de pesca marítima de recreació amb rall (pdf)**](http://www.docv.gva.es/fileadmin/user_upload/docvpub/rlgv/2011/D_2011_063_imagen_02.pdf) ****[4]****

 

 

---

****[1]****Redacció que en fa el [**Decret 51/2015, de 24 d'abril, del Consell**](http://www.dogv.gva.es/va/disposicio?sig=003711/2015&), de modificació del Decret 63/2011, de 20 de maig, pel qual es regula la pesca amb l'art denominat rall a les aigües interiors de la Comunitat Valenciana, i del Decret 41/2013, de 22 de març, pel qual s'establixen les normes sobre la pesca marítima de recreació de la Comunitat Valenciana (DOGV núm. 7514 de 28.04.2015) Ref. Base de dades 003711/2015.

****[2]****La disposició addicional única passa a denominar-se «disposició addicional primera» pel [**Decret 51/2015, de 24 d'abril, del Consell**](http://www.dogv.gva.es/va/disposicio?sig=003711/2015&).

****[3]****Disposició addicional segona introduïda pel [**Decret 51/2015, de 24 d'abril, del Consell**](http://www.dogv.gva.es/va/disposicio?sig=003711/2015&).

****[4]****Imprés de sol·licitud substituït pel [**Decret 51/2015, de 24 d'abril, del Consell**](http://www.dogv.gva.es/va/disposicio?sig=003711/2015&).


Còpia Permalink ELI